Barnodaj (album)

Barnodaj je prvý album brnianskej rockovej skupiny The Progress Organization (neskôr používala názov Progres 2), vydaný v roku 1971.

Popis albumu a jeho história 

Album vznikol začiatkom roku 1971, kedy už skupina takmer pol roka nefungovala. Nahrávanie prebiehalo od 3. do 9. januára 1971 v štúdiu vydavateľstva Supraphon v Prahe-Dejviciach, ako posledný album na štvorstopový magnetofón. Barnodaj vyšiel ešte v roku 1971 a hudobní kritici ho hodnotili veľmi kladne (napr. Jaromír Tůma či Jiří Černý), hudobný časopis Melodie ho ocenil ako Desku roku 1972.
 
Album tvorí 11 skladieb, prvá a posledná sú krátke inštrumentálne skladby. Zvyšok albumu možno rozdeliť na polovice – českú a anglickú. Päť piesní je spievaných po česky (ide o autorské skladby členov skupiny), štyri piesne sú anglické, z nich dve sú prevzaté z repertoáru skupín (The Beatles a Cream), ich aranžmány ale The Progress Organization výrazne prepracovali. Album tvorí akýsi výber piesní, ktoré skupina v rokoch 1968 až 1970 hrávala na koncertoch, na albumovú podobu si ale prizvala dievčenský zbor, sláčikový orchester a dychové nástroje. Názov albumu vymyslel trubkár Jaromír Hnilička, ide o názov jeho dadaistickej básne.

Vydávanie albumu 

Barnodaj vyšiel v roku 1971 na LP vo vydavateľstve Supraphon. O rok neskôr vyšla exportná verzia (Supraphon-Artia), ktorá sa odlišovala prebalom a anglickými názvami všetkých skladieb. Tie ale neboli nijak prepracované, sú identické s československou verziou albumu, na ktorej je časť piesní spievaná po česky, časť po anglicky. Reedícia na CD vyšla v roku 1993 vo vydavateľstve Monitor a roku 2006 v FT Records (táto verzia aj s bonusmi).

Zoznam skladieb 

 „Introdukce“ (Sochor) – 1:25
 „Jako Hélios“ (Sochor/Ulrych) – 3:51
 „Ikaros“ (Sochor/Ulrych) – 2:32
 „Strom“ (Kluka/Ulrych) – 3:46
 „Argonaut“ (Váně/Ulrych) – 3:57
 „Ptáčník“ (Kluka/Žalčík) – 4:17
 „We Can Work It Out“ (Lennon/McCartney) – 4:35
 „Time“ (Kluka/Trejtnar) – 4:03
 „I Feel Free“ (Bruce/Brown) – 3:54
 „A Lovely Day“ (Kluka/Trejtnar) – 6:31
 „Good Bye“ (Kluka) – 1:29

Reedícia vydaná v roku 2006 obsahovala aj nasledujúce bonusy:

  „Snow in My Shoes“ (Kluka/Trejtnar) – 2:50
 „Fortune Teller“ (Sideridis/Trejtnar) – 3:46
 „Klíč k poznání“ (Sochor/Jemelka) – 7:41
 tri skladby z EP Klíč k poznání (1970)
 „Ptáčník“ (Kluka/Žalčík) – 3:18
 verzia z roku 1993
 „People Get Ready“ (Mayfield) – 6:59
 amatérsky záznam koncertného stvárnenia skladby z roku 1970

Obsadenie 

 The Progress Organization
 Pavel Váně – elektrická gitara, akustická gitara, klavír, čembalo, organ, tamburína, spev
 Emanuel Sideridis – basgitara, spev
 Jan Sochor – organ, klavír, spev
 Zdeněk Kluka – bicie, cleves, bongo, rumba gule, spev
 Ladislav Odcházel, Oldřich Koudela, Oldřich Průša – pozauna (4 – 6, 10)
 Václav Týfa, Jan Čapoun, Zdeněk Šedivý – trúbka (4 – 6, 10)
 Zdeněk Jareš – barytonsaxofón (8)
 Otto Trnka, Aleš Čížek – hoboj (6, 11)
 Vladislav Marek, Jaroslav Morkuš – flauta (6, 11)
 Jana Paulová – spev (4), vokály (6)
 Zuzana Boříková, Jana Válková, René Nachtigalová – vokály (6)
 sláčikový orchester Františka Javůrka
 dievčenský zbor a orchester riadi Zdeněk Kluka

Technická podpora 

 Hynek Žalčík – produkcia
 Vladimír Popelka, Jan Spálený – hudobná réžia
 Petr Kocfelda, František Řebíček – zvuková réžia
 Tomáš Štern, Jiří Rohan, Milan Svoboda – technická spolupráca

Referencie

Zdroj

Externé odkazy 
 Vinylový archív 1.: Progress Organization – Barnodaj, rock.sk

Hudobné albumy z 1971
Albumy Progres 2